Svein O. Øraker

Svein Olsen Øraker (1886–1963) var en norsk skoleleder og politiker (Ap). Han var rektor og ordfører i både Hammerfest og Levanger og stortingsmann for kjøpstedene Trondheim og Levanger fra 1937 til 1949, som representant for Arbeiderpartiet. Han avsluttet karrieren som skoledirektør i Oslo fra 1947 til 1956.

 Liv og virke 
Han var bondesønn fra Valdres. Han gikk gymnas og lærerskole. Han flyttet til Hammerfest i 1910 og ble overlærer i middelskolen. Fra 1916 til 1918 var han konstituert bestyrer ved Hammerfest kommunale høyere allmennskole. I 1918 ble han overlærer og bestyrer ved Levanger kommunale høyere allmennskole, som i etterkrigstiden ble omlagt til Levanger gymnas og realskole. Øraker ble viktig for kommunen i gjennomføringen av denne skolereformen.

Han var Hammerfests ordfører i 1918 og Levangers ordfører i 1927, 1929, 1930 og 1946, og varaordfører i flere år. Han var også formann i skolestyret, ligningsrådet og overligningsnemnden i Levanger. Han var formann i Hammerfest arbeiderparti og Levanger arbeiderparti og nestformann i Inntrøndelag arbeiderparti.

Øraker var stortingsmann for kjøpstedene i Sør-Trøndelag og Nord-Trøndelag fylker (Trondheim og Levanger) fra 1937 til 1949. Han satt i Stortingets finans- og tollkomité før okkupasjonen, så i Stortingets universitets- og fagskolekomité.

Han var avsatt fra sin stilling og sine verv under okkupasjonen, da han også måtte flykte til Sverige.

I 1947 ble Øraker konstituert som skoledirektør i Oslo, og i 1949 ble han fast ansatt i stillingen. Han gikk av med pensjon i 1956. Fra 1947 til 1956 var han også medlem av representantskapet i Norges Bank.

I 1957 ble han tildelt Kongens fortjenstmedalje i gull.

Referanser

 Eksterne lenker 


Kategori:Stortingsrepresentanter fra Ap
Kategori:Stortingsrepresentanter for Trondheim og Levanger
Kategori:Stortingsrepresentanter 1945–1949
Kategori:Stortingsrepresentanter 1937–1945
Kategori:Ordførere i Levanger
Kategori:Ap-ordførere i Nord-Trøndelag
Kategori:Ordførere i Hammerfest
Kategori:Ap-ordførere i Finnmark
Kategori:Norske skoleledere
Kategori:Kongens fortjenstmedalje i gull
Kategori:Personer fra Vestre Slidre kommune